**DĖL ROKIŠKIO RAJONO SAVIVALDYBĖS NEVEIKSNIŲ ASMENŲ BŪKLĖS PERŽIŪRĖJIMO KOMISIJOS SUDARYMO IR JOS NUOSTATŲ PATVIRTINIMO**

2016 m. lapkričio 25 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 6 punktu, Civilinio kodekso 2.101 straipsnio 1, 4 dalimis, Neveiksnių asmenų būklės peržiūrėjimo komisijos pavyzdiniais nuostatais, patvirtintais Lietuvos Respublikos Vyriausybės 2015 m. spalio 26 d. nutarimu Nr. 1123 „Dėl Neveiksnių asmenų būklės peržiūrėjimo komisijų pavyzdinių nuostatų patvirtinimo“, atsižvelgdama į VšĮ Rokiškio psichikos sveikatos centro 2015 m. gruodžio 8 d. raštą Nr. V2-707 „Dėl delegavimo į komisiją“, Rokiškio rajono žmonių su psichikos negalia klubo ,,Langas“ 2016 m. lapkričio 4 d. raštą Nr. 1 „Dėl dalyvavimo komisijos veikloje“, Rokiškio rajono savivaldybės taryba n u s p r e n d ž i a:

1. Sudaryti Rokiškio rajono savivaldybės neveiksnių asmenų būklės peržiūrėjimo komisiją (toliau – Komisija) iš penkių narių:

Ada Braželienė – VšĮ Rokiškio psichikos sveikatos centro socialinė darbuotoja;

Daiva Jasiūnienė – savivaldybės administracijos Juridinio ir personalo skyriaus vyriausioji specialistė;

Aldona Šileikaitė – VšĮ Rokiškio psichikos sveikatos centro gydytoja psichiatrė;

Audronė Talačkienė – savivaldybės administracijos Socialinės paramos ir sveikatos skyriaus vyresnioji specialistė;

Jūra Vilutienė – Rokiškio rajono žmonių su psichikos negalia klubo ,,Langas’’ atstovė.

2. Skirti Komisijos pirmininke Daivą Jasiūnienę – savivaldybės administracijos Juridinio ir personalo skyriaus vyriausiąją specialistę.

3. Patvirtinti Rokiškio rajono savivaldybės neveiksnių asmenų būklės peržiūrėjimo komisijos nuostatus (pridedama).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Zita Čaplikienė

PATVIRTINTA

Rokiškio rajono savivaldybės tarybos

2016 m. lapkričio 25 d.

sprendimu Nr. TS-

**ROKIŠKIO RAJONO SAVIVALDYBĖS NEVEIKSNIŲ ASMENŲ BŪKLĖS PERŽIŪRĖJIMO KOMISIJOS NUOSTATAI**

**I SKYRIUS. BENDROSIOS NUOSTATOS**

1. Rokiškio rajono savivaldybės Neveiksnių asmenų būklės peržiūrėjimo komisijos nuostatai (toliau – Nuostatai) nustato Rokiškio rajono savivaldybės Neveiksnių asmenų būklės peržiūrėjimo komisijos (toliau – Komisija) uždavinį ir funkcijas, teises, sudėtį ir darbo organizavimo tvarką.

2. Komisija savo veikloje vadovaujasi Lietuvos Respublikos Konstitucija, Civiliniu kodeksu, Civilinio proceso kodeksu, Teisės gauti informaciją iš valstybės ir savivaldybių institucijų ir įstaigų įstatymu, Pacientų teisių ir žalos sveikatai atlyginimo įstatymu, Lietuvos Respublikos Vyriausybės nutarimais, sveikatos apsaugos ministro įsakymais, Rokiškio rajono savivaldybės tarybos sprendimais, taip pat Nuostatais.

**II SKYRIUS. KOMISIJOS UŽDAVINYS IR FUNKCIJOS**

3. Pagrindinis Komisijos uždavinys – peržiūrėti neveiksnaus tam tikroje srityje asmens būklę ir priimti sprendimą dėl tikslingumo kreiptis į teismą dėl teismo sprendimo, kuriuo asmuo pripažintas neveiksniu tam tikroje srityje, peržiūrėjimo.

4. Komisijos funkcijos:

4.1. savo iniciatyva peržiūrėti neveiksnaus asmens būklę, jeigu per vienerius metus nuo teismo sprendimo pripažinti asmenį neveiksniu tam tikroje srityje įsiteisėjimo dienos Lietuvos Respublikos civilinio kodekso 2.10 straipsnio 4 dalyje nurodyti asmenys arba neveiksniu tam tikroje srityje pripažintas asmuo nesikreipia dėl teismo priimto sprendimo pripažinti asmenį neveiksniu tam tikroje srityje panaikinimo;

4.2. kreiptis į sprendimą pripažinti asmenį neveiksniu tam tikroje srityje priėmusį teismą dėl teismo sprendimo, kuriuo asmuo pripažintas neveiksniu tam tikroje srityje, peržiūrėjimo.

**III SKYRIUS. KOMISIJOS TEISĖS**

5. Komisija, atlikdama jai pavestas funkcijas, turi teisę:

5.1. gauti informaciją ir dokumentus, reikalingus Komisijai nustatytoms funkcijoms atlikti, iš valstybės ir savivaldybių institucijų ir įstaigų, nevyriausybinių organizacijų, kitų fizinių ir juridinių asmenų Lietuvos Respublikos teisės gauti informaciją iš valstybės ir savivaldybių institucijų ir įstaigų įstatymo, Pacientų teisių ir žalos sveikatai atlyginimo įstatymo ir sveikatos apsaugos ministro įsakymų nustatyta tvarka;

5.2. pasitelkti valstybės institucijų ir įstaigų atitinkamų sričių specialistus Komisijos kompetencijai priskirtiems klausimams nagrinėti.

**IV SKYRIUS. KOMISIJOS SUDĖTIS IR DARBO ORGANIZAVIMAS**

6. Komisija sudaroma iš šių atstovų:

6.1. savivaldybės globos ir rūpybos institucijos darbuotojo;

6.2. gydytojo psichiatro, kuris turi licenciją verstis medicinos praktika pagal gydytojo psichiatro profesinę kvalifikaciją ir ja verčiasi;

6.3. žmogaus teisių apsaugos srityje veikiančios nevyriausybinės organizacijos atstovo;

6.4. aukštąjį universitetinį teisinį išsilavinimą turinčio asmens;

6.5. socialinio darbuotojo.

7. Komisijos pirmininką iš Komisijos narių skiria savivaldybės taryba.

8. Komisijos pirmininkas:

8.1. organizuoja Komisijos darbą ir atsako už jos veiklą;

8.2. pirmininkauja Komisijos posėdžiams.

9. Komisijos sekretoriaus funkcijas atlieka savivaldybės administracijos direktoriaus paskirtas savivaldybės administracijos struktūrinio padalinio darbuotojas (toliau – sekretoriaus funkcijas atliekantis asmuo). Komisijos darbą techniškai aptarnauja ir patalpas Komisijai suteikia savivaldybės administracija.

10. Komisijos posėdžiai laikomi teisėtais, jeigu juose dalyvauja 3 Komisijos nariai.

11. Savivaldybės administracija užtikrina Neveiksnių ir ribotai veiksnių asmenų registro (toliau – Registras) duomenų apie savivaldybėje gyvenančius asmenis, kurie įsiteisėjusiais teismo sprendimais pripažinti neveiksniais tam tikroje srityje, reikalingų Komisijai nustatytoms funkcijoms atlikti, pateikimą Komisijai.

12. Jeigu per vienerius metus nuo teismo sprendimo pripažinti asmenį neveiksniu tam tikroje srityje įsiteisėjimo dienos Lietuvos Respublikos civilinio kodekso 2.10 straipsnio 4 dalyje nurodyti asmenys arba neveiksniu tam tikroje srityje pripažintas asmuo nesikreipia dėl teismo priimto sprendimo pripažinti asmenį neveiksniu tam tikroje srityje panaikinimo, tai yra Komisijai Lietuvos Respublikos civilinio proceso kodekso 469 straipsnio 1 dalyje nustatyta tvarka teismas nepraneša apie pareiškimo priėmimą, Komisija inicijuoja asmens, teismo sprendimu pripažinto neveiksniu tam tikroje srityje, būklės peržiūrėjimą. Komisija pirmiausia inicijuoja būklės peržiūrėjimą tų asmenų, dėl kurių teismo sprendimai pripažinti asmenį neveiksniu tam tikroje srityje įsiteisėję anksčiausiai.

13. Esant Nuostatų 12 punkte nurodytoms aplinkybėms, Komisijos pirmininkas:

13.1. kreipiasi į asmens sveikatos priežiūros įstaigą, teikiančią pirmines ambulatorines asmens sveikatos priežiūros paslaugas, ir (ar) psichikos sveikatos centrą, prie kurių prisirašęs asmuo, teismo sprendimu pripažintas neveiksniu tam tikroje srityje, prašydamas pateikti sveikatos apsaugos ministro nustatytos formos asmens sveikatos būklės aprašymą (medicinos dokumentų išrašą), kuriame turi būti nurodyti ir asmens, teismo sprendimu pripažinto neveiksniu tam tikroje srityje, sveikatos būklės pokyčiai per vienerius metus nuo teismo sprendimo pripažinti asmenį neveiksniu tam tikroje srityje įsiteisėjimo dienos;

13.2. kreipiasi į savivaldybės, kurioje gyvena asmuo, teismo sprendimu pripažintas neveiksniu tam tikroje srityje, socialinių paslaugų įstaigą, prašydamas pateikti informaciją apie šio asmens:

13.2.1. kasdienio funkcionavimo pakitimus, įvykusius per vienerius metus nuo teismo sprendimo pripažinti asmenį neveiksniu tam tikroje srityje įsiteisėjimo dienos;

13.2.2. gebėjimą savarankiškai ar naudojantis pagalba priimti kasdienius sprendimus konkrečiose srityse.

14. Komisijos posėdį organizuoja Komisijos pirmininkas. Komisijos posėdis organizuojamas ne vėliau kaip per 20 darbo dienų nuo visų Nuostatų 13 punkte nurodytų dokumentų ir informacijos gavimo. Apie Komisijos posėdį sekretoriaus funkcijas atliekantis asmuo Komisijos narius informuoja registruotu paštu ir (ar) elektroniniu paštu ne vėliau kaip prieš 10 darbo dienų iki Komisijos posėdžio. Komisijos nariams su pranešimu apie Komisijos posėdį pateikiami ir Nuostatų 13 punkte nurodyti dokumentai ir informacija.

15. Apie Komisijos posėdžio datą, laiką ir vietą sekretoriaus funkcijas atliekantis asmuo ne vėliau kaip prieš 10 darbo dienų iki Komisijos posėdžio registruotu paštu informuoja asmenį, teismo sprendimu pripažintą neveiksniu tam tikroje srityje, jo globėją, prireikus ir kitas įstaigas ar institucijas (asmenis), kurių dalyvavimo reikėtų Komisijos sprendimui priimti.

16. Sprendimas Komisijos posėdyje priimamas Komisijai vertinant asmens, teismo sprendimu pripažinto neveiksniu tam tikroje srityje, būklės pakitimus per metus nuo teismo sprendimo įsiteisėjimo dienos ir išklausius asmens, teismo sprendimu pripažinto neveiksniu tam tikroje srityje, nuomonę, išskyrus tuos atvejus, kai Komisija padaro išvadą, kad asmens, teismo sprendimu pripažinto neveiksniu tam tikroje srityje, nuomonės apie jo būklę neįmanoma išklausyti.

17. Komisija priima sprendimą:

17.1. kreiptis į sprendimą pripažinti asmenį neveiksniu tam tikroje srityje priėmusį teismą dėl teismo sprendimo, kuriuo asmuo pripažintas neveiksniu tam tikroje srityje, peržiūrėjimo;

17.2. nesikreipti į sprendimą pripažinti asmenį neveiksniu tam tikroje srityje priėmusį teismą dėl teismo sprendimo, kuriuo asmuo pripažintas neveiksniu tam tikroje srityje, peržiūrėjimo.

18. Jeigu 2 iš Komisijos posėdyje dalyvaujančių narių nusprendžia, kad tikslinga kreiptis į sprendimą pripažinti asmenį neveiksniu tam tikroje srityje priėmusį teismą dėl teismo sprendimo nagrinėjimo iš naujo, laikoma, kad priimtas Komisijos sprendimas kreiptis į teismą.

19. Komisijos sprendimai įforminami Komisijos posėdžio protokolu (toliau – protokolas). Protokolas surašomas ir pasirašomas ne vėliau kaip per 5 darbo dienas po Komisijos posėdžio. Protokolą pasirašo Komisijos pirmininkas ir sekretoriaus funkcijas atliekantis asmuo. Protokolo kopijos ne vėliau kaip per 2 darbo dienas nuo protokolo pasirašymo privalo būti išsiųstos asmeniui, teismo sprendimu pripažintam neveiksniu tam tikroje srityje, kurio būklės pakitimai Komisijos posėdyje buvo svarstomi, jo globėjui.

20. Komisija per 15 darbo dienų nuo Komisijos sprendimo priėmimo kreipiasi į sprendimą pripažinti asmenį neveiksniu tam tikroje srityje priėmusį teismą dėl teismo sprendimo, kuriuo asmuo pripažintas neveiksniu tam tikroje srityje, peržiūrėjimo Lietuvos Respublikos civilinio proceso kodekso nustatyta tvarka.

**V SKYRIUS. BAIGIAMOSIOS NUOSTATOS**

21. Komisija informaciją apie Komisijos posėdį ir Komisijos priimtus sprendimus asmeniui, teismo sprendimu pripažintam neveiksniu tam tikroje srityje, ir jo globėjui siunčia Registre nurodytais arba kitais asmens, teismo sprendimu pripažinto neveiksniu tam tikroje srityje, ar jo globėjo nurodytais adresais.

22. Komisijos posėdžių protokolai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.

\_\_\_\_\_\_\_\_\_\_\_\_\_\_\_\_\_\_\_\_\_

**SPRENDIMO PROJEKTO ,,DĖL ROKIŠKIO RAJONO SAVIVALDYBĖS NEVEIKSNIŲ ASMENŲ BŪKLĖS PERŽIŪRĖJIMO KOMISJOS SUDARYMO IR JOS NUOSTATŲ PATVIRTINIMO“ AIŠKINAMASIS RAŠTAS**

**Parengto projekto tikslai ir uždaviniai.** Lietuvos Respublikos vietos savivaldos įstatymo 16 straipsnio 2 dalies 6 punktas, Civilinio kodekso 2.101 straipsnio 1, 4 dalis numato, kad savivaldybėje turi būti sudaryta Neveiksnių asmenų būklės peržiūrėjimo komisija.

**Šiuo metu teisinis reglamentavimas.** Lietuvos Respublikos civilinis kodeksas.

**Sprendimo projekto esmė**. Patvirtinti Rokiškio rajono savivaldybės Neveiksnių asmenų būklės peržiūrėjimo komisiją, taip pat jos nuostatus. Komisijos pagrindinis uždavinys – peržiūrėti neveiksnaus tam tikroje srityje asmens būklę ir priimti sprendimą dėl tikslingumo kreiptis į teismą dėl teismo sprendimo, kuriuo asmuo pripažintas neveiksniu tam tikroje srityje, peržiūrėjimo. Komisija savo iniciatyva peržiūrės asmens būklę, jeigu per vienerius metus nuo teismo sprendimo pripažinti asmenį neveiksniu tam tikroje srityje įsiteisėjimo dienos Lietuvos Respublikos civilinio kodekso 2.10 straipsnio 4 dalyje nurodyti asmenys arba neveiksniu tam tikroje srityje pripažintas asmuo nesikreipia dėl teismo priimto sprendimo pripažinti asmenį neveiksniu tam tikroje srityje panaikinimo. Komisija pirmiausia inicijuoja būklės peržiūrėjimą tų asmenų, dėl kurių teismo sprendimai pripažinti asmenį neveiksniu tam tikroje srityje įsiteisėję anksčiausiai.

**Galimos pasekmės, priėmus siūlomą tarybos sprendimo projektą:**

**teigiamos** – Neveiksnių asmenų būklės peržiūrėjimo komisija atliks jai pavestus uždavinius ir funkcijas;

**neigiamų** – nėra.

**Finansavimo šaltiniai ir lėšų poreikis**: Komisijos veikla finansuojama iš valstybės biudžeto (reikės apie 3,6 tūkst. Eur metams).

**Suderinamumas su Lietuvos Respublikos galiojančiais teisės norminiais aktais**: Suderinta su Lietuvos Respublikos vietos savivaldos įstatymo 15 straipsnio 5 dalimi, 16 straipsnio 2 dalies 6 punktu, Civilinio kodekso 2.101 straipsnio 1, 4 dalimis, Neveiksnių asmenų būklės peržiūrėjimo komisijos pavyzdiniais nuostatais, patvirtintais Lietuvos respublikos Vyriausybės 2015 m. spalio 26 d. nutarimu Nr. 11.23 ,,Dėl neveiksnių asmenų būklės peržiūrėjimo komisijų pavyzdinių nuostatų patvirtinimo‘‘

**Sprendimo projekto antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Socialinės paramos ir sveikatos skyriaus

vedėjo pavaduotoja Zita Čaplikienė